b"\n_START_ARTICLE_\nCongoglanis sagitta\n_START_SECTION_\nEtimologia\n_START_PARAGRAPH_\nCongoglanis prov\xc3\xa9 de Congo (el nom tradicional per a l'\xc3\xa0rea equatorial compresa entre el golf de Guinea i els Grans Llacs d'\xc3\x80frica) i del mot grec glanis (peix gat), mentre que el mot llat\xc3\xad sagitta (sageta, fletxa) fa refer\xc3\xa8ncia a la seua forma esvelta i aerodin\xc3\xa0mica en relaci\xc3\xb3 a la de les altres esp\xc3\xa8cies del mateix g\xc3\xa8nere.\n_START_SECTION_\nDescripci\xc3\xb3\n_START_PARAGRAPH_\nEl seu cos, molt allargat i gaireb\xc3\xa9 cil\xc3\xadndric des del cap fins a l'origen de l'aleta anal, fa 13,6 cm de llarg\xc3\xa0ria m\xc3\xa0xima. Regi\xc3\xb3 abdominal lleugerament aplanada. Al\xc3\xa7ada i amplada m\xc3\xa0xima del cos en el punt d'origen de l'\xc3\xbanica aleta dorsal. Pell suau i ferma. Cap espina i 8 radis tous a l'aleta dorsal, la qual \xc3\xa9s corbada i amb el primer radi ramificat essent el m\xc3\xa9s llarg. Aleta anal petita, amb 10-11 radis tous i cap espina. Aletes pectorals grans, corbades, sense espines i amb 12-13 radis. Aletes pelvianes sense espines i amb 6-6 radis. Aleta caudal for\xc3\xa7a forcada, asim\xc3\xa8trica i amb el l\xc3\xb2bul ventral m\xc3\xa9s llarg i ample que el dorsal. Pres\xc3\xa8ncia d'aleta adiposa. 39-41 v\xc3\xa8rtebres. L\xc3\xadnia lateral completa, cont\xc3\xadnua i estenent-se al llarg de la superf\xc3\xadcie mitjana lateral del cos. Peduncle caudal allargat, prim, comprimit i gaireb\xc3\xa9 tan alt com ample a l'extrem de la base de l'aleta anal i, si fa no fa, d'igual llarg\xc3\xa0ria a la del cap. Boca subterminal, petita, ovoide quan \xc3\xa9s oberta, amb el llavi superior carn\xc3\xb3s i l'inferior ferm i llis. El cos \xc3\xa9s de color marr\xc3\xb3 fosc amb \xc3\xa0rees m\xc3\xa9s clares. \xc3\x89s m\xc3\xa9s fosc al dors: el l\xc3\xadmit entre la pigmentaci\xc3\xb3 marr\xc3\xb3 fosc de les regions dorsal i dorsolateral i la m\xc3\xa9s clara de la part inferior del cos \xc3\xa9s perfectament recte i horitzontal des de la base de les aletes pectorals fins al peduncle caudal. Mostra 6 taques clares distribu\xc3\xafdes en un patr\xc3\xb3 irregular horitzontal al llarg de la part dorsolateral del cos. Es diferencia de Congoglanis inga per tindre les barbetes sensorials maxil\xc2\xb7lars m\xc3\xa9s curtes, el peduncle caudal m\xc3\xa9s esvelt i menys alt, les aletes pelvianes m\xc3\xa9s curtes, l'aleta anal situada m\xc3\xa9s cap endavant, els radis de l'anal m\xc3\xa9s curts i m\xc3\xa9s v\xc3\xa8rtebres (39-41 vs. 35-37); i de Congoglanis alula per posseir les aletes pectorals i pelvianes m\xc3\xa9s curtes, el peduncle caudal m\xc3\xa9s allargat i esvelt, la dist\xc3\xa0ncia interorbital relativament m\xc3\xa9s ampla (2 vegades el di\xc3\xa0metre dels ulls vs. 1,5 vegades), l'aleta anal situada m\xc3\xa9s cap endavant i m\xc3\xa9s v\xc3\xa8rtebres (39-41 vs. 36-39).\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\n\xc3\x89s un peix d'aigua dol\xc3\xa7a, demersal i de clima tropical (10\xc2\xb0S-13\xc2\xb0S, 29\xc2\xb0E-32\xc2\xb0E), el qual viu a \xc3\x80frica: \xc3\xa9s un endemisme de la conca superior del riu Congo (incloent-hi el llac Mweru i els rius Luapula, Chambeshi i Luongo) a Z\xc3\xa0mbia. Normalment, es troba als trams m\xc3\xa9s cabalosos dels rius i sempre associat amb grans roques (la part inferior de les quals ocupa durant el dia, mentre que a la nit es despla\xc3\xa7a a la superior). Comparteix el seu h\xc3\xa0bitat amb altres esp\xc3\xa8cies re\xc3\xb2files dels g\xc3\xa8neres Labeo, Euchilichthys i Chiloglanis.\n_START_SECTION_\nObservacions\n_START_PARAGRAPH_\n\xc3\x89s inofensiu per als humans i el seu \xc3\xadndex de vulnerabilitat \xc3\xa9s baix (10 de 100)."